Document ID: 32003D0614

Komisijas Lēmums
(2003. gada 14. augusts),
ar ko īstenošanas aģentūrām piešķir atbalsta pārvaldību lauksaimniecības un lauku attīstības pirmspievienošanās pasākumiem Bulgārijas Republikā pirmspievienošanās periodā
(2003/614/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 21. jūnija Regulu (EK) Nr. 1266/1999, ar ko nosaka atbalsta koordinēšanu kandidātvalstīm saskaņā ar pirmspievienošanās stratēģiju un ar ko groza Regulu (EEK) Nr. 3906/89 [1], un jo īpaši tās 12. panta 2. punktu;
ņemot vērā Padomes 1999. gada 21. jūnija Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Viduseiropas un Austrumeiropas kandidātvalstīs pirmspievienošanās periodā [2], kurā jaunākie grozījumi izdarīti ar Regulu (EK) Nr. 696/2003 [3], un jo īpaši tās 4. panta 5. un 6. punktu,
tā kā:
(1) Īpašu pievienošanās programmu lauksaimniecības un lauku attīstībai Bulgārijas Republikai (še turpmāk SAPARD) apstiprināja ar Komisijas 2000. gada 20. oktobra lēmumu [4] un grozīja ar Komisijas 2002. gada 21. maija lēmumu saskaņā ar Regulas (EK) Nr. 1268/1999 4. panta 5. punktu.
(2) Bulgārijas Republikas valdība un Komisija, rīkojoties Kopienas vārdā, 2000. gada 18. decembrī parakstīja Daudzgadu finansēšanas līgumu, ar kuru nosaka tehnisko, juridisko un administratīvo sistēmu SAPARD īstenošanai, kurā grozījumi izdarīti ar Gada finansēšanas līgumu 2001. gadam, kas parakstīts 2002. gada 19. februārī un stājās spēkā 2002. gada 29. jūlijā.
(3) SAPARD aģentūru iecēla Bulgārijas Republikas kompetentā iestāde, lai īstenotu dažus SAPARD noteiktos pasākumus. Finanšu ministriju, valsts fondu iecēla finanšu darbību veikšanai, kas paredzētas SAPARD īstenošanai.
(4) Pamatojoties uz valstu un nozaru programmu/projektu pārvaldības kapacitāti, finanšu kontroles procedūru un ar valsts finansēm saistītu struktūru individuālu analīzi, kā paredzēts Regulas (EK) Nr. 1266/1999 12. panta 2. punktā, Komisija pieņēma 2001. gada 14. maija Lēmumu 2001/380/EK, ar ko īstenošanas aģentūrām piešķir atbalsta pārvaldību lauksaimniecības un lauku attīstības pirmspievienošanās pasākumiem Bulgārijas Republikā pirmspievienošanās periodā [5] attiecībā uz dažiem pasākumiem, kas paredzēti SAPARD.
(5) Kopš tā laika Komisija veikusi sīkāku analīzi saskaņā ar Regulas (EK) Nr. 1266/1999 12. panta 2. punktu par šādiem pasākumiem: 1.2.1. "Vairumtirdzniecības tirgi", 1.4. "Mežsaimniecība un lauksaimniecības zemju apmežošanu, ieguldījumi privātos mežu īpašumos, mežsaimniecības produktu pārstrāde un tirdzniecība", 1.5. "Ražotāju grupu izveidošana", 2.2. "Ciematu atjaunošana un attīstīšana, lauku mantojuma un kultūras tradīciju aizsardzība un saglabāšana", 2.3. "Lauku apvidu infrastruktūras attīstīšana un uzlabošana", 3.1. "Arodmācību pilnveidošana" un 4.1. "Tehniskā palīdzība", kā paredzēts SAPARD. Komisija uzskata, ka arī attiecībā uz šiem pasākumiem Bulgārijas Republika atbilst 4. līdz 6. panta un pielikuma noteikumiem Komisijas 2000. gada 7. jūnija Regulā (EK) Nr. 2222/2000, ar ko paredz finanšu noteikumus par to, kā piemērot Padomes Regulu (EK) Nr. 1268/1999 par Kopienas atbalstu lauksaimniecības un lauku apvidu attīstības pirmspievienošanās pasākumiem Viduseiropas un Austrumeiropas kandidātvalstīs pirmspievienošanās periodā [6], kurā jaunākie grozījumi izdarīti ar Regulu (EK) Nr. 188/2003 [7], un obligātajiem nosacījumiem, kas paredzēti Regulas (EK) Nr. 1266/1999 pielikumā.
(6) Tāpēc var neievērot prasību par iepriekšēju apstiprinājumu, kas paredzēts Regulas (EK) Nr. 1266/1999 12. panta 1. punktā, un attiecībā uz pasākumiem 1.2.1., 1.4., 1.5., 2.2., 2.3., 3.1. un 4.1. atbalsta pārvaldību decentralizēti piešķirt Valsts lauksaimniecības fondam un Finanšu ministrijai, Valsts fonda direktorātam Bulgārijas Republikā.
(7) Komisijas veiktās pārbaudes attiecībā uz pasākumiem 1.2.1., 1.4., 1.5., 2.2., 2.3., 3.1. un 4.1. pamatojas uz sistēmu, kas vēl pilnībā nedarbojas attiecībā uz visiem attiecīgajiem elementiem, tomēr ir lietderīgi SAPARD pārvaldību uz laiku piešķirt Valsts lauksaimniecības fondam un Finanšu ministrijai, Valsts fonda direktorātam, saskaņā ar Regulas (EK) Nr. 2222/2000 3. panta 2. punktu.
(8) Bulgārijas iestādes 2003. gada 3. jūlijā ierosināja noteikumus par izdevumu atbilstību saskaņā ar Daudzgadu finansēšanas līguma B iedaļas 4. panta 1. punktu. Komisija šajā sakarā ir jāpieņem lēmums.
(9) SAPARD pārvaldības pilna piešķiršana paredzēta tikai tad, kad veiktas turpmākās pārbaudes, lai pārliecinātos, ka sistēma darbojas apmierinoši, un pēc jebkāda ieteikuma izpildes, kuru Komisija var sniegt attiecībā uz atbalsta pārvaldības piešķiršanu Valsts lauksaimniecības fondam un Finanšu ministrijai, Valsts fonda direktorātam,
IR PIEŅĒMUSI ŠO LĒMUMU.
1. pants
Ar šo atceļ prasību par Komisijas iepriekšēja apstiprinājumu projekta izvēlei un līgumu noslēgšanai attiecībā uz pasākumiem 1.2.1., 1.4., 1.5., 2.2., 2.3., 3.1. un 4.1. ar Bulgārijas Republiku, kā paredzēts Regulas (EK) Nr. 1266/1999 12. panta 1. punktā.
2. pants
SAPARD pārvaldību uz laiku piešķir:
1) Valsts lauksaimniecības fondam (SAPARD aģentūrai), kas atrodas 55 Hristo Botev Boulevard, 1040 Sofia, Bulgaria, lai īstenotu SAPARD pasākumus - 1.2.1., 1.4., 1.5., 2.2., 2.3., 3.1. un 4.1., kā definēts Lauksaimniecības un lauku attīstības programmā, kuru ar Komisijas lēmumu apstiprināja 2000. gada 20. oktobrī; un
2) Finanšu ministrijai, Valsts fonda direktorātam, kas atrodas 102 Radkovski Street, 1040 Sofia, Bulgaria, finanšu funkcijām, kas Bulgārijas Republikai jāpilda, īstenojot SAPARD pasākumus 1.2.1., 1.4., 1.5., 2.2., 2.3., 3.1. un 4.1.
3. pants
Neskarot nevienu lēmumu par atbalsta piešķiršanu saskaņā ar SAPARD programmu individuāliem saņēmējiem, piemēro izdevumu atbilstības noteikumus, kurus ierosināja Bulgārijas Republika ar 2003. gada 3. jūlija vēstuli.
Briselē, 2003. gada 14. augustā

Labels: 4
19
5
6
18
15